b'\n_START_ARTICLE_\nLasva vald (1939)\n_START_PARAGRAPH_\nLasva vald oli vald V\xc3\xb5rumaal aastail 1939\xe2\x80\x931950._NEWLINE_Vald kuulus Riigivolikogu 75. valimisringkonda, kust valiti Karl Puusemp._NEWLINE_Esimene vallavanem oli Arnold Maidla, kes valiti 17. aprillil 1939 V\xc3\xb5ru maavolikogu liikmeks. 9. juulil 1941 m\xc3\xa4\xc3\xa4ras Lasva komandant ta tagasi vallavanemaks, t\xc3\xa4itevkomitee esimees Oskar Soo (9. november 1885 \xe2\x80\x93 september 1941 V\xc3\xb5ru) arreteeriti ja hukati aktiivse kommunistina V\xc3\xb5ru Omakaitse v\xc3\xa4likohtu otsuse alusel. Esimesi sakslasi n\xc3\xa4hti Lasva vallas 26. juulil 1941._NEWLINE_Valla aukodanik oli Richard Veermaa._NEWLINE_13. septembril 1945 asutati valla koosseisus Lasva k\xc3\xbclan\xc3\xb5ukogu ja Loosi k\xc3\xbclan\xc3\xb5ukogu. 26. septembril 1950 arvati valla maa-ala V\xc3\xb5ru rajooni koosseisu.\n_START_SECTION_\nV\xc3\xa4ljav\xc3\xb5te Vabariigi Presidendi otsusest nr. 88 \xe2\x80\x93 7. oktoobrist 1938 (RT 1938, 87, 776)\n_START_PARAGRAPH_\n8. Lasva vald \xe2\x80\x93 maa-alaga, mis moodustub: a) senise Lasva valla maa-alast; b) senise Pindi valla Kaku, Tiri ja M\xc3\xb5isk\xc3\xbcla k\xc3\xbclade, M\xc3\xa4esaare, Otsa, K\xc3\xb5rgesaare ja Pindi asunduste ning Pindi vallamaja \xc3\xbcmbruse piirkonnad; c) senise Loosi valla maa-alast; d) senise Orava valla Veriora metsandiku osa maa-alast.'